આજુબાજુથી અનેક જાતના અવાજ આવી રહ્યા હતા. ટેબલ-ખુરશી ગોઠવાતાં હતાં. સ્પીકર પર વાગતાં ફિલ્મી ગીતો પર નાનાં ટાબરિયાં કમ્મર ડોલાવી ગીત સાથે ટાલ મિલાવી રહ્યાં હતાં. ઘરેણાં અને ભારેખમ્મ વસ્ત્રોમાં સજ્જ સ્ત્રીઓ અને યુવતીઓ આમતેમ ઘૂમતી હતી. થાળીવાડકાનો કર્કશ અવાજ બધાથી અલગ પડી જતો હતો. વ્યાસભાઈનો ચિંતન બીજા યુવાનોને જુદી જુદી સૂચનાઓ આપી કામ કરતો હતો. રવજીભાઈના મનમાં અનોખો આનંદ રમી રહ્યો હતો. એમનો બધો રંજ અત્યારે દૂર થઈ ગયો હતો. એ ફરી વિચારે ચડ્યા.